SVOA บวกแรง 4% เก็งงบ Q1 โตเด่น ไร้กระทบชิปขาด-สงครามรัสเซีย-เงินเฟ้อ
SVOA วิ่งกว่า 4% คาดนักลงทุนเก็งผลงานไตรมาส 1/65 โตเด่น หลังไม่กระทบสถานการณ์ชิปขาดแคลน รวมถึงสงครามรัสเซีย และเงินเฟ้อ คาดกำไรปี 65 แตะ 264 ลบ. โต 65% ส่วนปี 66 อยู่ที่ 315 ลบ. เพิ่มขึ้น 19% ทำออลไทม์ไฮต่อเนื่อง
SVOA วิ่งกว่า 4% คาดนักลงทุนเก็งผลงานไตรมาส 1/65 โตเด่น หลังไม่กระทบสถานการณ์ชิปขาดแคลน รวมถึงสงครามรัสเซีย และเงินเฟ้อ คาดกำไรปี 65 แตะ 264 ลบ. โต 65% ส่วนปี 66 อยู่ที่ 315 ลบ. เพิ่มขึ้น 19% ทำออลไทม์ไฮต่อเนื่อง
19 เม.ย. 2565

ผู้สื่อข่าวรายงานว่า ราคาหุ้น บริษัท เอสวีโอเอ จำกัด (มหาชน) หรือ SVOA ณ เวลา 10:03 น. อยู่ที่ระดับ 3.98 บาท บวก 0.16 บาท หรือ 4.19% สูงสุดที่ระดับ 3.98 บาท ต่ำสุดที่ระดับ 3.90 บาท ด้วยมูลค่าการซื้อขาย 89.03 ล้านบาท

โดย บล.ทรีนีตี้ ระบุในบทวิเคราะห์ก่อนหน้านี้ ประเมินกำไรปี 2565 ที่ 264 ล้านบาท เพิ่มขึ้น 65.40% ส่วนปี 2566 กำไรจะอยู่ที่ 315 ล้านบาท เพิ่มขึ้น 19% ทำออลไทม์ไฮตามลำดับ ซึ่งเติบโตมาจากทั้งกำไรของบริษัทฯ ที่เพิ่มขึ้น และส่วนแบ่งกำไรจากบริษัทร่วม IT CITY และ LEAST IT ที่เพิ่มขึ้น
พร้อมคาดรายได้ของบริษัทฯ จะเติบโต 26% จากโอกาสที่งานใหญ่เพิ่มขึ้นในปีนี้ หลังการขยายฐานเข้าปรับงานในกลุ่มธุรกิจประกันภัยและโรงพยาบาล จากเดิมที่รับงานวางระบบให้กับกลุ่มธนาคารและสถาบันการเงิน ซึ่งจะเป็นตัวหนุนรายได้และส่วนแบ่งกำไรจากบริษัทร่วมขึ้นมาเป็น 122 ล้านบาท เพิ่มขึ้น 542% และ LEAST IT จะกลับมาทำกำไรในปีนี้ หลังจากขาดทุนจากปีที่แล้วเนื่องจากตั้งผลขาดทุนด้านเครดิตไว้สูง แนะนำ ซื้อ ราคาเป้าหมาย 4.20 บาท
ขณะที่ นายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย กล่าวว่า ปัจจัยที่ส่งผลให้ราคาหุ้นปรับตัวขึ้นมาอย่างต่อเนื่อง คาดจะมาจากการเก็งกำไรในผลประกอบการไตรมาส 1/2565 ที่คาดว่าจะดีกว่าช่วงเดียวกันของปีก่อน เนื่องจากมีการสต็อกสินค้าไว้ค่อนข้างมากมาตั้งแต่ปลายปี 2564 ทำให้ไม่ได้รับผลกระทบจากวิกฤติชิปขาดแคลน รวมถึงยังเป็นหุ้นกลุ่มปลอดภัยจากสงครามระหว่างรัสเซียและยูเครน และเงินเฟ้อที่พุ่งขึ้น